b'\n_START_ARTICLE_\nApokalypsi\n_START_PARAGRAPH_\nApokalypsi (m.kreik. \xe1\xbc\x80\xcf\x80\xc5\x8d\xce\xba\xce\xac\xce\xbb\xcf\x85\xcf\x88\xce\xb9\xcf\x82, apok\xc3\xa1lypsis; kirjaimellisesti "verhon nostaminen tai poistaminen") tarkoittaa varhaisen juutalaisen ja kristillisen kirjallisuuden terminologiassa salattujen asioiden ilmestyst\xc3\xa4, jonka Jumala on antanut valitsemalleen profeetalle; tavallisesti termi\xc3\xa4 k\xc3\xa4ytet\xc3\xa4\xc3\xa4n kuvaamaan t\xc3\xa4llaisen ilmestyksen kirjoitettua muotoa. Apokalyptisell\xc3\xa4 kirjallisuudella eli ilmestyskirjallisuudella on suuri merkitys juutalaisessa, kristillisess\xc3\xa4 ja islamilaisessa perinteess\xc3\xa4, koska tietyt uskon konseptit, kuten kuolleiden yl\xc3\xb6snousemus, tuomiop\xc3\xa4iv\xc3\xa4, taivas ja helvetti kuvataan parhaiten niiss\xc3\xa4. Apok\xc3\xa1lypsis-sana n\xc3\xa4ytt\xc3\xa4\xc3\xa4 syntyneen kreikkaa puhuvien juutalaisten keskuudessa, joilta se on siirtynyt kristityille._NEWLINE_Toiselta vuosisadalta l\xc3\xa4htien nimityst\xc3\xa4 k\xc3\xa4ytettiin useista juutalaisista ja kristillisist\xc3\xa4 kirjoista, joissa on samanlaisia piirteit\xc3\xa4. Johanneksen ilmestyksen lis\xc3\xa4ksi kirkkois\xc3\xa4 Klemens Aleksandrialainen ja muut mainitsevat Pietarin ilmestyksen. My\xc3\xb6s muun muassa Aadamin ja Abrahamin ilmestykset tunnetaan.\n_START_SECTION_\nTyypilliset piirteet\n_START_PARAGRAPH_\nUskonnollinen apokalyptinen kirjallisuus on kirjallisuusgenre, johon kuuluvilla teksteill\xc3\xa4 on tunnusomaiset piirteet.\n_START_SECTION_\nMysteerien paljastaminen\n_START_PARAGRAPH_\nTeksti paljastaa mysteerej\xc3\xa4, asioita jotka ovat tavallisen ihmistiet\xc3\xa4myksen ulkopuolella. Jumala antaa valituille profeetoille tai pyhimyksille ohjeita koskien salattuja asioita, jotka usein ovat joko t\xc3\xa4ysin vieraita ihmiskokemukselle tai koskevat ihmisten historiaa joka on viel\xc3\xa4 toteutumatta._NEWLINE_Jotkin taivaan salaisuuksista paljastetaan hyvinkin yksityiskohtaisesti tai suurpiirteisesti: Jumalan suunnitelmat, enkeleiden ja pahojen henkien teot ja ominaisuudet, luonnonilmi\xc3\xb6iden selitykset, tarinat luomisesta ja ihmiskunnan varhaisesta historiasta, tulevat tapahtumat, erityisesti Israelin historiaan liittyv\xc3\xa4t, ja monet muut.\n_START_SECTION_\nUni tai n\xc3\xa4ky paljastavana v\xc3\xa4lineen\xc3\xa4\n_START_PARAGRAPH_\nTyypillisesti apokalypsin vastaanottaminen kuvataan samassa muodossa kuin muidenkin profetioiden vastaanottaminen, eli profeetta saa ilmestyksen joko unessa tai n\xc3\xa4kyn\xc3\xa4.'